b'\n_START_ARTICLE_\nKlabund\n_START_SECTION_\nBiografie\n_START_PARAGRAPH_\nKlabund s-a n\xc4\x83scut \xc3\xaen 1890 sub numele Alfred Henschke \xc3\xaen ora\xc8\x99ul Crossen (azi \xc3\xaen Polonia) \xc8\x99i era fiul unui farmacist. La v\xc3\xa2rsta de 16 ani s-a \xc3\xaemboln\xc4\x83vit de tuberculoz\xc4\x83, pe care ini\xc8\x9bial doctorii au diagnosticat-o gre\xc8\x99it ca pneumonie. A suferit de aceast\xc4\x83 boal\xc4\x83 pentru tot restul vie\xc8\x9bii sale scurte._NEWLINE_Dup\xc4\x83 promovarea examenului de Abitur (certificatul de absolvire a studiilor secundare) cu cele mai mari note \xc3\xaen 1909 la Frankfurt pe Oder, a studiat chimia \xc8\x99i farmacologia la M\xc3\xbcnchen. Cu toate acestea, \xc8\x99i-a schimbat cur\xc3\xa2nd planurile \xc8\x99i a studiat filozofia, filologia \xc8\x99i teatrul la M\xc3\xbcnchen, Berlin \xc8\x99i Lausanne. El cunoscuse deja boema din M\xc3\xbcnchen prin intermediul istoricului teatral Artur Kutscher \xc8\x99i, printre altele, i-a fost prezentat lui Frank Wedekind. \xc3\x8en 1912 a renun\xc8\x9bat la studii \xc8\x99i a luat pseudonimul Klabund, consider\xc3\xa2ndu-se el \xc3\xaensu\xc8\x99i, potrivit lui Peter Hille, ca un poet vagabond. Un prim volum de poezie a fost publicat sub titlul Morgenrot! Klabund! Die Tage d\xc3\xa4mmern!  (Zori! Klabund! Zilele se \xc3\xaentunec\xc4\x83!) Numele Klabund era un nume german din regiunile de nord \xc8\x99i nord-est \xc8\x99i a fost conceput de el \xc8\x99i de al\xc8\x9bii ca o combina\xc8\x9bie \xc3\xaentre Klabautermann (un strigoi viclean din folclorul german) \xc8\x99i Vagabund (vagabond)._NEWLINE_\xc3\x8en 1913 Klabund a intrat \xc3\xaen contact cu revista PAN a lui Alfred Kerr, de\xc8\x99i el a continuat s\xc4\x83 publice \xc3\xaen revistele Jugend \xc8\x99i Simplicissimus. \xc3\x8encep\xc3\xa2nd din 1914 a colaborat la Die Schaub\xc3\xbchne, care mai t\xc3\xa2rziu \xc8\x99i-a schimbat numele \xc3\xaen Die Weltb\xc3\xbchne (Scena mondial\xc4\x83). C\xc3\xa2nd a izbucnit Primul R\xc4\x83zboi Mondial, el s-a manifestat cu entuziasm, la fel ca mul\xc8\x9bi al\xc8\x9bi scriitori ai timpului, \xc8\x99i a scris diverse poezii patriotice. El nu a fost \xc3\xaencorporat \xc3\xaen armat\xc4\x83 din cauza tuberculozei \xc8\x99i, de fapt, \xc3\xaen timpul anilor de r\xc4\x83zboi, a c\xc4\x83l\xc4\x83torit adesea la diverse sanatorii elve\xc8\x9biene. \xc3\x8en acest timp el a \xc3\xaenceput s\xc4\x83 dezvolte un interes fa\xc8\x9b\xc4\x83 de literatura din Orientul \xc3\x8endep\xc4\x83rtat, pe care a \xc3\xaenceput s\xc4\x83 o traduc\xc4\x83 \xc8\x99i s\xc4\x83 o adapteze. \xc3\x8en cursul acelor ani, opiniile lui Klabund s-au schimbat \xc8\x99i a devenit un adversar al r\xc4\x83zboiului. \xc3\x8en 1917 a publicat o scrisoare deschis\xc4\x83 c\xc4\x83tre kaiserul Wilhelm al II-lea \xc3\xaen ziarul Neue Z\xc3\xbcrcher Zeitung, cer\xc3\xa2ndu-i s\xc4\x83 abdice, \xc8\x99i a fost acuzat de tr\xc4\x83dare \xc8\x99i lezmajestate._NEWLINE_\xc3\x8en 1918 s-a c\xc4\x83s\xc4\x83torit cu Brunhilde Herberle, pe care a \xc3\xaent\xc3\xa2lnit-o \xc3\xaentr-un sanatoriu pentru pacien\xc8\x9bii cu boli de pl\xc4\x83m\xc3\xa2ni. Ea a murit mai t\xc3\xa2rziu \xc3\xaen acel an, ca urmare a unor complica\xc8\x9bii la o na\xc8\x99tere prematur\xc4\x83. \xc3\x8en acela\xc8\x99i an Klabund a publicat cea mai popular\xc4\x83 oper\xc4\x83 literar\xc4\x83 a sa \xc3\xaen proz\xc4\x83, romanul Bracke._NEWLINE_\xc3\xaen 1920 Klabund a dedicat scurtul roman romantic Marietta iubitei \xc8\x99i muzei sale Marietta di Monaco._NEWLINE_\xc3\x8en 1923 s-a c\xc4\x83s\xc4\x83torit cu actri\xc8\x9ba Carola Neher. Apoi, \xc3\xaen 1925, piesa lui Der Kreidekreis (Cercul de cret\xc4\x83), inspirat de o poveste chinez\xc4\x83, a fost reprezentat\xc4\x83 pentru prima dat\xc4\x83 la Meissen. Reprezenta\xc8\x9biile piesei de la Berlin jucate mai t\xc3\xa2rziu \xc3\xaen acel an au avut parte de un mare succes; (Bertolt Brecht a adaptat piesa mai t\xc3\xa2rziu \xc3\xaen Kaukasischer Kreidekreis (Cercul de cret\xc4\x83 caucazian)). \xc3\x8en anii care au urmat, Klabund a scris \xc3\xaen mod regulat piese pentru cabarete, inclusiv Schall und Rauch. Poeziile \xc8\x99i c\xc3\xa2ntecele sale de inspira\xc8\x9bie popular\xc4\x83 i-au adus o mare popularitate._NEWLINE_\xc3\x8en mai 1928, \xc3\xaen timpul \xc8\x99ederii \xc3\xaen Italia, s-a \xc3\xaemboln\xc4\x83vit de pneumonie, care, \xc3\xaempreun\xc4\x83 cu tuberculoza latent\xc4\x83, i-au pus via\xc8\x9ba \xc3\xaen pericol. El a fost adus la Davos pentru tratament, dar a murit la scurt timp dup\xc4\x83 aceea. A fost \xc3\xaengropat \xc3\xaen ora\xc8\x99ul natal Crossen (acum Krosno Odrza\xc5\x84skie) \xc8\x99i a fost elogiat de c\xc4\x83tre prietenul \xc8\x99i colegul scriitor Gottfried Benn. O stea pe Walk of Fame of Cabaret din Mainz i-a fost dedicat\xc4\x83 ulterior.\n_START_SECTION_\nOpera\n_START_PARAGRAPH_\nKlabund a scris 25 de piese de teatru \xc8\x99i 14 romane \xe2\x80\x94 mai multe dintre ele au fost publicate abia dup\xc4\x83 moartea lui \xe2\x80\x94, numeroase povestiri, multe adapt\xc4\x83ri \xc8\x99i c\xc3\xa2teva studii despre istoria literaturii. \xc3\x8entre 1998 \xc8\x99i 2003 a fost publicat\xc4\x83 o colec\xc8\x9bie din lucr\xc4\x83rile sale \xc3\xaen opt volume.'